text: Data d'emissió: 19/06/2014
  Procediment d'impressió: Calcografía + Huecograbado
  Mida del full bloc: 150,5 x 86,4 mm
  Temàtica: Efemérides. IV Centenario del Fallecimiento de El Greco
  Es commemora el IV Centenari de la mort d'El Greco amb l'emissió d'un full bloc que reprodueix l'obra titulada Vista i plànol de Toledo, conservada al Museu del Greco (Toledo). El segell emmarca un fragment del quadre en què apareix la Verge imposant la casulla a sant Ildefons.
  El pintor Doménikos Theotokópoulos, conegut com El Greco, va néixer a l'illa de Càndia, actual Creta, el 1541 i va morir a Toledo el 1614. Es va iniciar com a pintor d'icones seguint amb la tradició bizantina de l'illa, que aleshores era territori de la República de Venècia. Entorn del 1560 es va traslladar a Venècia, on va aprendre dels grans pintors de l'alt Renaixement, com Tiziano –del qual va ser deixeble–, Tintoretto, Bassano i Veronès. La pintura veneciana va ser decisiva en la conformació del seu estil i d'aquesta època són obres com ara Fugida a Egipte, Estigmatització de sant Francesc i Adoració dels pastors.
  El 1570 es va traslladar a Roma i va ampliar la seva formació amb l'estudi de l'obra de Miquel Àngel i el manierisme. Durant aquesta etapa va viure a la residència del cardenal Alejandro Farnesio, per al qual va pintar diverses obres, així com retrats i temes religiosos encarregats per particulars. No obstant això, no va aconseguir encàrrecs públics que augmentessin la seva fama.
  El 1577, El Greco es va establir a Toledo, on va viure i va treballar fins que va morir el 1614. Allà, les primeres obres les va fer per al monestir de Santo Domingo el Antiguo: tres retaules en què s'aprecia ja el seu estil particular (1577-1579). Durant aquests anys també pinta per a la catedral de Toledo L'Espoliació, una de les seves obres més importants. Reconegut com el pintor més eminent de la ciutat, li encarreguen teles grans per a retaules d'esglésies i institucions religioses. A més, també li encomanen retrats individuals que el situen entre els millors pintors retratistes de tots els temps.
  L'obra Vista i plànol de Toledo, que reprodueix el full bloc, mostra una perspectiva múltiple de la ciutat, un jove ensenyant un plànol i diverses al·legories; i tot el conjunt sota el traçat característic d'El Greco. L'emissió incorpora tecnologia de realitat augmentada (RA), que permet capturar, amb la càmera d'un smartphone o d'una tauleta, imatges reals i virtuals relacionades amb el motiu del segell; en aquest cas amb els segells dedicats a El Greco i la seva pintura.